**K O R R A L D U S**

**Haapsalu 21. märts 2014 nr 243**

Riigihankemenetluse kehtetuks tunnistamine

Haapsalu Linnavalitsuse 18.12.2013.a korraldusega nr 790 kinnitati riigihanke „Haapsalu Lasteaed Vikerkaar rekonstrueerimistööd“ hanketingimused. Hange avaldati e-riigihangete keskkonnas 31.12.2013.a. Hanke eesmärgiks on Haapsalu linnavalitsuse ja Majandus- ja Kommunikatsiooniministeeriumi vahel 25.09.2012 sõlmitud lepingu alusel Eesti-Šveitsi koostööprogrammi kaasrahastuse toel kaasajastada Haapsalu lasteaed „Vikerkaar“.

Haapsalu linnavalitsuse ja Majandus- ja Kommunikatsiooniministeeriumi vahel 25.09.2012 sõlmitud Eesti-Šveitsi koostööprogrammi toetuslepingu punkti 7 Projekti hangete rakendamise kord alampunktides sätestatule on toetuse saajal (Hankijal) kohustus järgnevateks toiminguteks:

* 1. Hangete osas, mille maksumus ületab 500 000 (viissada tuhat) Šveitsi franki (1.08.2012 vahetuskursi alusel 416 216 eurot), tuleb Toetuse Saaja poolt vähemalt 10 (kümme) päeva enne hanke avalikustamist Eesti riigihangete registris esitada heakskiitmiseks MKMile inglisekeelne koopia hanketeatest. Hanketeade peab sisaldama nõutavat infomatsiooni tulenevalt Euroopa Komisjoni määrus (EÜ) nr 1564/2005 avaldamise teadete standardvormidele ning riigi- hangete rakendamise protseduuride raamistikule vastavalt Euroopa Parlamendi ja Nõukogu direktiividele 2004/17/EÜ ja 2004/18/EÜ. Vastav hanketeade avalikustatakse samaaegselt Eestis ja Šveitsis. Euro ja Šveitsi frangi kurss määratakse kavandatavast hanketeatest teavitamise kuupäeva järgi Euroopa Keskpanga kursi alusel.

Haapsalu Linnavalitsus on tutvunud hanget korraldanud komisjoni 18.03.2014.a protokolliga, mille kohaselt ei järgitud hanke läbiviimisel sellele esitatud nõudeid, mis tulenesid kaasrahastaja poolt seatud tingimustest. Hanke läbiviimisel rikuti nõuet, mille kohaselt oleks pidanud Hankija esitama enne hanke avalikustamist riigihangete registris Majandus- ja Kommunikatsiooniministeeriumile ingliskeelse koopia hanketeatest. Nimetatud rikkumisele on viidanud Majandus- ja Kommunikatsiooniministeerium.

Riigihangeteseadus § 29 lg 3 p 6 lubab põhjendatud vajaduse korral hanke algatajal tunnistada hankemenetlus kehtetuks.

Võttes arvesse, et kaasrahastaja poolt seatud nõuete täitmine on käesoleva projekti raames eeltingimuseks rahastuse saamiseks, on linnavalitsuse hinnangul koostöölepingu nõuete mittejärgimine mõjuvaks põhjuseks hanke kehtetuks tunnistamiseks. Linnavalitsus on seisukohal, et pakkumiste esitamise tähtaja edasilükkamisega, kuni kooskõlastuse saamiseni, ei ole võimalik. Peale käesoleva hankemenetluse kehtetukstunnistamist on võimalik esitada uuesti hankedokumendid vajalikule kooskõlastusringile ning alustada uut hanget.

Võttes arvesse hankekomisjoni 18.03.2014.a protokolli ja juhindudes kohaliku omavalitsuse korralduse seaduse § 30 lg 1 p 3, Haapsalu põhimääruse § 48 lg 1 p, riigihangete seaduse § 29 lg 3 p 6, § 34 lg 6 p 3 ning haldusmenetluse seadusest Haapsalu Linnavalitsus

**k o r r a l d a b:**

1. Tunnistada kehtetuks riigihankemenetlus „Haapsalu Lasteaed Vikerkaar rekonstrueerimistööd“ (viitenumber 148581)
2. Ehitus- ja planeerimisosakonnal korraldada hankes osalustasu tasunud pakkujatele selle tagastamise kolme tööpäeva jooksul so hiljemalt 26.03.2014.a.
3. Korraldus jõustub teatavakstegemisega.
4. Käesoleva korralduse peale võib esitada vaidlustuse riigihangete vaidlustuskomisjonile riigihangete seaduses sätestatud korras 10 päeva jooksul, arvestades päevast, millal pakkuja sai teada või pidi teada saama oma õiguste rikkumisest või huvide kahjustamisest, kuid mitte pärast hankelepingu sõlmimist.

**Urmas Sukles**

Linnapea **Erko Kalev**

Linnasekretär